b'\n_START_ARTICLE_\nPavia (pokrajina)\n_START_SECTION_\nZgodovinske zanimivosti\n_START_PARAGRAPH_\nV \xc5\xa1estem stoletju so Langobardi zavzeli dober del severnega Apeninskega polotoka in postavili prestolnico v mesto Pavia. Dejansko je to bilo tedaj sredi\xc5\xa1\xc4\x8de vse de\xc5\xbeele. Nekatera dana\xc5\xa1nja ve\xc4\x8dja mesta v okolici (Milano, Bergamo, Piacenza, Novara) si \xc5\xa1e niso bila opomogla od barbarskih vpadov in padca cesarstva, druga (Brescia) pa so bila nasprotno toliko mo\xc4\x8dna, da so se Langobardom zoperstavila, a podlegla. Tudi Pavia se je Langobardom zoperstavila, a padla je \xc5\xa1ele po triletnem obleganju. Verjetno so jo prav zaradi tega osvojevalci dolo\xc4\x8dili za svojo prestolnico, kot nekak\xc5\xa1no priznanje hrabrosti, saj so se bila vsa ostala italijanska mesta vdala prakti\xc4\x8dno brez vojskovanja: Langobardi so v enem letu (568 - 569) osvojili mesta \xc4\x8cedad, Oglej, Treviso, Vicenza, Verona, Brescia. Milano, Lucca in vsa njihova ozemlja, pod Pavio pa so stali tri leta. S tem si je mesto zaslu\xc5\xbeilo slavo prestolnice.'